Δημήτρης Ιτούδης

[thumb|Ο Δημήτρης Ιτούδης σε αγώνα ανάμεσα σε [ΤΣΣΚΑ Μόσχας (καλαθοσφαίριση ανδρών)|ΤΣΣΚΑ και Εφές, το Νοέμβριο του 2017.]]
Ο **Δημήτρης Ιτούδης** (Βέροια, 8 Σεπτεμβρίου 1970) είναι Έλληνας προπονητής καλαθοσφαίρισης. Είναι ο μοναδικός Έλληνας προπονητής που έχει κερδίσει τρία ευρωπαϊκά τρόπαια στο σύνολο, με δύο τίτλους της Ευρωλίγκα (ΤΣΣΚΑ Μόσχας) και ένα EuroCup (Χάποελ Τελ Αβίβ). Είναι ο τωρινός προπονητής της Χάποελ Τελ Αβίβ.

## Προπονητική σταδιοδρομία
Γεννήθηκε στις 8 Σεπτεμβρίου 1970 στα Τρίκαλα Ημαθίας και ως παίκτης αγωνίστηκε στον Ερμή Τρικάλων Ημαθίας και τον Αλκέτα Αλεξάνδρειας, πριν αποφασίσει να μεταβεί στο Ζάγκρεμπ όπου σπούδασε στο Πανεπιστήμιο Φυσικής Αγωγής, με ειδικότητα στην καλαθοσφαίριση. Στο Ζάγκρεμπ έκανε και τα πρώτα του προπονητικά βήματα, αρχικά στα τμήματα υποδομής της Μλάντοστ και κατόπιν ως βασικός προπονητής της εφηβικής ομάδας της Κ.Κ. Ζάγκρεμπ τη διετία 1990-92. Ακολούθησε μία τριετία (1992-95) στο πλευρό του Μπόσκο Μπόζιτς στην αντρική ομάδα, ενώ παράλληλα ήταν και πρώτος προπονητής της πανεπιστημιακής ομάδας.

Με την επιστροφή του στην Ελλάδα εργάστηκε στον ΠΑΟΚ ως βοηθός των Βαγγέλη Αλεξανδρή, Ευθύμη Κιουμουρτζόγλου και Ζέλικο Λούκαϊτς τη σεζόν 1995-1996, το τέλος της οποίας τον βρίσκει στο «τιμόνι» σαν επικεφαλής προπονητής του «δικεφάλου» φτάνοντας, μεταξύ άλλων, στον τελικό του Κυπέλλου Κυπελλούχων.

Επίσης, έχει εράστηκε στον Πανιώνιο (1996-97) και ως επικεφαλής προπονητής στο Φίλιππο Θεσσαλονίκης (1997-99) και την MENT.

Αργότερα, διετέλεσε βοηθός του Ζέλικο Ομπράντοβιτς, όταν ήταν προπονητής του Παναθηναϊκού, και βρισκόταν στην ομάδα από τη σεζόν 1999-2000 μέχρι και τη σεζόν 2011-2012. Με τον Παναθηναϊκό κατέκτησε συνολικά 23 τίτλους σε 13 χρόνια ως βοηθός προπονητή, υπηρετώντας τον σύλλογο σε απολύτως χρονιές επιτυχημένες.

Τη σεζόν 2013-2014, υπήρξε προπονητής της τουρκικής Μπάνβιτ, με ρεκόρ κανονικής περιόδου 29-1 (πρώτη θέση) και τελικά έφτασε μέχρι και τα ημιτελικά του Πρωταθλήματος Τουρκίας, ενώ έφτασε και μέχρι τους 32 του Eurocup Basketball, της δεύτερης τη τάξει ευρωπαϊκής διοργάνωσης.

Τον Ιούνιο του 2014, έκανε το πρώτο μεγάλο βήμα στην καριέρα του ως πρώτος προπονητής, αφού υπέγραψε διετές συμβόλαιο συνεργασίας με τη ρωσική ΤΣΣΚΑ Μόσχας. Με την ΤΣΣΚΑ Μόσχας έφτασε την πρώτη του χρονιά στο Final Four της Μαδρίτης όπου και αποκλείστηκε στον ημιτελικό από τον Ολυμπιακό. Εντέλει κατέλαβε την τρίτη θέση αφού κέρδισε στον μικρό τελικό την Φενέρμπαχτσε. Στη Ρωσία κατέκτησε τον πρώτο του τίτλο ως πρώτος προπονητής, κερδίζοντας την Χίμκι στους τελικούς της VTB Λίγκα με 3-0. Γι' αυτό του το επίτευγμα κέρδισε το βραβείο του προπονητή της χρονιάς στη λίγκα. Την επόμενη σεζόν έφτασε στην ευρωπαϊκή επιτυχία, οδηγώντας την ΤΣΣΚΑ  στον έβδομο τίτλο της στα χρονικά της Ευρωλίγκα, στο Final Four του Βερολίνου, νικώντας τον δάσκαλο του η αλλιώς ** όπως ο ίδιος λέει, Ζέλικο Ομπράντοβιτς και τη Φενέρμπαχτσε σε ένα συγκλονιστικό τελικό, που κρίθηκε στην παράταση με 101-96. Λόγω της επιτυχίας του στην Ευρωλίγκα, ο Ιτούδης αναδείχτηκε προπονητής της χρονιάς στη διοργάνωση για το 2016. Στη Ρωσία κατέκτησε για δεύτερη φορά τη VTB Λίγκα, νικώντας την Ούνικς Καζάν στους τελικούς με 3-1. Το 2017 έφτασε μέχρι το Final Four της Κωνσταντινούπολης, αλλά αποκλείστηκε από τον Ολυμπιακό στον ημιτελικό. Εντέλει κατέκτησε την τρίτη θέση νικώντας την Ρεάλ Μαδρίτης. Στη VTB Λίγκα κατέκτησε τον τίτλο του προπονητή της χρονιάς για δεύτερη φορά, ενώ κατέκτησε και τον τρίτο συνεχόμενο τίτλο του με την ΤΣΣΚΑ Μόσχας στην VTB Λίγκα νικώντας την Χίμκι με 3-0 στη σειρά των τελικών. Το 2018, έφτασε για τέταρτη φορά στο Final Four της Ευρωλίγκα αλλά αποκλείστηκε στον ημιτελικό από την Ρεάλ Μαδρίτης. Επίσης κατέκτησε για τέταρτη φορά τον τίτλο της VTB Λίγκα, και για τρίτη φορά βγήκε καλύτερος προπονητής της διοργάνωσης.

Στις 19 Μαρτίου 2019, έγινε ο ρέκορντμαν νικών (124) στην ιστορία της ΤΣΣΚΑ Μόσχας, στην Ευρωλίγκα, ως προπονητής. Στις 19 Μαΐου 2019 κατέκτησε την δεύτερη Ευρωλίγκα, ως πρώτος προπονητής με την ΤΣΣΚΑ Μόσχας και έγινε ο μοναδικός Έλληνας προπονητής με δύο κατακτήσεις. Για την επιτυχία αυτή αναδείχτηκε ο προπονητής της χρονιάς στη διοργάνωση. Επίσης κατέκτησε και την VTB Λίγκα. Τον Ιούνιο ανανέωσε με την ΤΣΣΚΑ, μέχρι το 2021. Στις 28 Απριλίου 2021, προκρίθηκε στο Final Four της Ευρωλίγκα, αφού νίκησε την Φενέρμπαχτσε με 3-0 στη σειρά των play off. Στις 17 Μαΐου ανανέωσε το συμβόλαιό του έως το 2023. Στις 10 Ιουνίου, κατέκτησε για έκτη φορά την VTB Λίγκα, αφού η ΤΣΣΚΑ κέρδισε στη σειρά των τελικών την Ούνικς Καζάν με 3-0. Στις 18 Σεπτεμβρίου, κατέκτησε το πρώτο Σούπερ Καπ της VTB Λίγκα, νικώντας την Ζενίτ με 81-73. Στις 6 Μάϊου 2022, αναδείχθηκε προπονητής της χρονιάς στην VTB Λίγκα για τέταρτη φορά στην καριέρα του, ωστόσο δεν κατέκτησε τον τίτλο της διοργάνωσης αφού ηττήθηκε από την Ζενίτ, με 4-3 στη σειρά των τελικών. Στις 5 Ιουνίου 2022, ανακοίνωσε το τέλος της συνεργασίας του με την ΤΣΣΚΑ Μόσχας, μετά από οκτώ χρόνια και συνολικά εννέα τίτλους.

Στις 18 Μαρτίου 2022, ανακοινώθηκε ότι αναλαμβάνει την τεχνική ηγεσία της Εθνικής Ελλάδας, ώστε να την καθοδηγήσει στο Ευρωμπάσκετ 2022. Συμμετείχε επίσης, στο Παγκόσμιο Κύπελλο 2023, στο οποίο η ομάδα κατετάγη 15η. Στις 18 Σεπτεμβρίου 2023, η ΕΟΚ, ανακοίνωσε την αποχώρηση του μετά από 1.5 χρόνο, έχοντας συνολικά 11 νίκες και 6 ήττες (17 νίκες και 11 ήττες μαζί με τα φιλικά).

Στις 19 Ιουνίου 2022, ανακοινώθηκε από την Φενέρμπαχτσε, για τα επόμενα τρία χρόνια. Στις 24 Νοεμβρίου 2022 και μετά τη νίκη της Φενέρ κόντρα στην Αρμάνι με 82-72, έγινε ο πέμπτος προπονητής στην Ευρωλίγκα με 200+ νίκες, όντας ο δεύτερος νεότερος προπονητής στην ιστορία που πιάνει αυτό το επίτευγμα, έχοντας επίσης το καλύτερο ποσοστό νικών με 200/265 (75,5%). Στις 13 Δεκεμβρίου 2023, η Φενέρμπαχτσε επισημοποίησε το τέλος της συνεργασίας της με τον προπονητή, μετά από 1,5 χρόνο κοινής πορείας.

Στις 15 Νοεμβρίου 2024, συμφώνησε με την Χάποελ Τελ Αβίβ, για συμβόλαιο έως το καλοκαίρι του 2027. Στις 11 Απριλίου 2025, κατέκτησε το Γιούροκαπ αφού η Χάποελ νίκησε στους διπλούς τελικούς της διοργάνωσης την Γκραν Κανάρια με 2-0. Μάλιστα, έγινε μόλις ο τέταρτος προπονητής στην ιστορία που έχει κατακτήσει τόσο το Γιούροακπ, όσο και την Ευρωλίγκα.

## Τίτλοι - διακρίσεις

### Ομαδικοί

#### Ως πρώτος προπονητής
 ΠΑΟΚ
* φιναλίστ του Κυπέλλου Κυπελλούχων: (1996)

 ΤΣΣΚΑ Μόσχας
* 2x Πρωταθλήματα Ευρώπης: (2016, 2019)
* 6x VTB Λίγκα: (2015, 2016, 2017, 2018, 2019, 2021)
* Σούπερ Καπ VTB Λίγκα: (2021)

 Χάποελ Τελ Αβίβ
* EuroCup: (2025)

#### Ως βοηθός προπονητή
 Παναθηναϊκός
* 5x Πρωταθλήματα Ευρώπης: (2000, 2002, 2007, 2009, 2011) 
* 11x Πρωταθλήματα Ελλάδος: (2000, 2001, 2003, 2004, 2005, 2006, 2007, 2008, 2009, 2010, 2011)
* 7x Κύπελλα Ελλάδας: (2003, 2005, 2006, 2007, 2008, 2009, 2012)

### Ατομικοί
* 2x Προπονητής της χρονιάς στην Ευρωλίγκα: (2016, 2019)
* 4x Προπονητής της χρονιάς στη VTB Λίγκα: (2015, 2017, 2018, 2022)
* Hall of Fame της VTB Λίγκα: (2023)

## Παραπομπές


## Εξωτερικοί σύνδεσμοι
*paobc.gr

Κατηγορία:Έλληνες προπονητές καλαθοσφαίρισης
Κατηγορία:Προπονητές καλαθοσφαίρισης ΠΑΟΚ
Κατηγορία:Προπονητές καλαθοσφαίρισης ΜΕΝΤ
Κατηγορία:Προπονητές καλαθοσφαίρισης Μπαντιρμά Μ.Ι.Κ.
Κατηγορία:Έλληνες προπονητές καλαθοσφαίρισης στο εξωτερικό
Κατηγορία:Προπονητές καλαθοσφαίρισης ΤΣΣΚΑ Μόσχας
Κατηγορία:Προπονητές νικητές Ευρωλίγκα
Κατηγορία:Προπονητές καλαθοσφαίρισης Εθνικής Ελλάδας
Κατηγορία:Προπονητές καλαθοσφαίρισης Φενέρμπαχτσε
Κατηγορία:Προπονητές καλαθοσφαίρισης Χάποελ Τελ Αβίβ